衡山何道士有詩聲楊伯子監丞盛稱之以楊所取之詩求跋其後
作者：戴復古
朝代：宋

paragraphs: 道人幽吟巖壑底，伴曉猿啼秋鶴唳。
自陶情性樂天真，一心不作求名計。
一朝邂逅楊東山，詩聲揚揚滿世間。
東山才與誠齋敵，手腕中有萬斛力。
爲君翻九淵，探君驪龍珠。
爲君擘滄海，鈎上珊瑚枝。
豐城地下掘起龍泉太阿雙寶劍，南山霧裏窺見隠豹文章皮。
是寶欲藏藏不得，總被東山手拈出。
道人從此詩價高，石廩祝融爭崒嵂。
君不見彌明石鼎聯句詩，千載託名韓退之。